Document ID: 32019D0407

Reference:
15.3.2019
SK
Úradný vestník Európskej únie
L 73/1
ROZHODNUTIE RADY (EÚ) 2019/407
zo 4. marca 2019
o uzavretí Dohody o predchádzaní neregulovanému rybolovu na šírom mori v strednej časti Severného ľadového oceánu v mene Európskej únie
RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 43 v spojení s článkom 218 ods. 6 druhým pododsekom písm. a) bodom v),
so zreteľom na návrh Európskej komisie,
so zreteľom na súhlas Európskeho parlamentu (1),
keďže:
(1)
Únia má v rámci spoločnej politiky v oblasti rybného hospodárstva výlučnú právomoc prijímať opatrenia zamerané na ochranu morských biologických zdrojov a uzatvárať dohody s tretími krajinami a medzinárodnými organizáciami v tomto ohľade.
(2)
Podľa rozhodnutí Rady 98/392/ES (2) a 98/414/ES (3) je Únia zmluvnou stranou Dohovoru Organizácie Spojených národov o morskom práve z 10. decembra 1982 (ďalej len „dohovor“) a Dohody o uplatňovaní ustanovení Dohovoru Organizácie Spojených národov o morskom práve z 10. decembra 1982 o ochrane a využívaní transzonálnych zásob rýb a populácií rýb migrujúcich na veľké vzdialenosti (ďalej len „dohoda o populáciách rýb“). V dohovore, ako aj v dohode o populáciách rýb sa požaduje, aby všetky štáty spolupracovali pri ochrane a riadení morských biologických zdrojov. Dohodou o predchádzaní neregulovanému rybolovu na šírom mori v strednej časti Severného ľadového oceánu (ďalej len „dohoda“) sa spĺňa táto požiadavka.
(3)
V nariadení Európskeho parlamentu a Rady (EÚ) č. 1380/2013 (4) sa stanovuje, že Únia má v záujme zabezpečenia udržateľného využívania, riadenia a ochrany morských biologických zdrojov a morského prostredia riadiť svoje vonkajšie vzťahy v oblasti rybárstva v súlade so svojimi medzinárodnými povinnosťami a cieľmi politík, ako aj cieľmi a zásadami stanovenými v článkoch 2 a 3 uvedeného nariadenia. Dohoda je v súlade s uvedenými cieľmi.
(4)
Rada 31. marca 2016 poverila Komisiu rokovaním v mene Únie týkajúcim sa medzinárodnej dohody o predchádzaní neregulovanému rybolovu na šírom mori v strednej časti Severného ľadového oceánu. Uvedené rokovania sa úspešne skončili 30. novembra 2017. V súlade s rozhodnutím Rady (EÚ) 2018/1257 (5) bola dňa 3. októbra 2018 podpísaná Dohoda o predchádzaní neregulovanému rybolovu na šírom mori v strednej časti Severného ľadového oceánu s výhradou jej uzavretia k neskoršiemu dátumu.
(5)
Pristúpením k tejto dohode sa podporí konzistentnosť prístupu Únie k ochrane všetkých oceánov a posilní sa jej záväzok týkajúci sa dlhodobej ochrany a udržateľného globálneho využívania morských biologických zdrojov.
(6)
Dohoda by sa mala schváliť,
PRIJALA TOTO ROZHODNUTIE:
Článok 1
Týmto sa v mene Únie schvaľuje Dohoda o predchádzaní neregulovanému rybolovu na šírom mori v strednej časti Severného ľadového oceánu (ďalej len „dohoda“).
Text dohody je pripojený k tomuto rozhodnutiu.
Článok 2
Predseda Rady určí osobu(-y) splnomocnenú(-é) uložiť, v mene Únie, listinu o schválení uvedenú v článku 15 dohody.
Článok 3
Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.
V Bruseli 4. marca 2019
Za Radu
predseda
A. ANTON
(1)  Súhlas z 12. februára 2019 (zatiaľ neuverejnený v úradnom vestníku).
(2)  Rozhodnutie Rady 98/392/ES z 23. marca 1998 o uzatvorení Dohovoru Organizácie Spojených národov z 10. decembra 1982 o morskom práve a Dohody z 28. júla 1994 o vykonávaní jeho časti XI Európskym spoločenstvom (Ú. v. ES L 179, 23.6.1998, s. 1).
(3)  Rozhodnutie Rady 98/414/ES z 8. júna 1998 o ratifikácii Dohody o vykonávaní ustanovení Dohovoru Spojených národov o morskom práve z 10. decembra 1982 týkajúceho sa zachovania a riadenia násad rýb žijúcich na oboch stranách mora a násad veľmi sťahovavých rýb Európskym spoločenstvom (Ú. v. ES L 189, 3.7.1998, s. 14).
(4)  Nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22).
(5)  Rozhodnutie Rady (EÚ) 2018/1257 z 18. septembra 2018 o podpise Dohody o predchádzaní neregulovanému rybolovu na šírom mori v strednej časti Severného ľadového oceánu v mene Európskej únie (Ú. v. EÚ L 238, 21.9.2018, s. 1).

Summary:
Dohoda o predchádzaní neregulovanému rybolovu na šírom mori v strednej časti Severného ľadového oceánu
Dohoda o predchádzaní neregulovanému rybolovu na šírom mori v strednej časti Severného ľadového oceánu
 
ZHRNUTIE K DOKUMENTOM:
Dohoda o predchádzaní neregulovanému rybolovu na šírom mori v strednej časti Severného ľadového oceánu
Rozhodnutie (EÚ) 2019/407 – uzavretie Dohody o predchádzaní neregulovanému rybolovu na šírom mori v strednej časti Severného ľadového oceánu v mene Európskej únie
AKÝ JE CIEĽ TEJTO DOHODY A TOHTO ROZHODNUTIA?
Cieľom dohody je prechádzať neregulovanému komerčnému rybolovu na šírom mori (vody, ktoré nie sú v právomoci nijakej krajiny) v strednej časti Severného ľadového oceánu vykonávaním preventívnych ochranných a riadiacich opatrení. Rozhodnutím sa uzatvára dohoda v mene EÚ.
HLAVNÉ BODY
Arktický región sa nachádza pri Severnom póle. Patrí doň Severný ľadový oceán a územia ôsmich arktických krajín: Dánsko (vrátane Grónska a Faerských ostrovov), Fínsko, Island, Kanada, Nórsko, Rusko, Spojené štáty americké a Švédsko. Dohodu podpísali Čína, Dánsko (za Faerské ostrovy a Grónsko), Európska únia, Island, Japonsko, Južná Kórea, Kanada, Nórsko, Rusko a Spojené štáty americké. Dohoda je predbežná – až donedávna bolo šíre more v strednej časti Severného ľadového oceánu celoročne pokryté ľadom, preto nebol rybolov v týchto vodách možný. V dôsledku globálneho otepľovania sa však výrazne zmenšila rozloha ľadovej plochy, čo môže v budúcnosti znamenať otvorenie tejto oblasti pre rybolov. Dohoda je založená na zásadách stanovených v Dohovore Organizácie Spojených národov o morskom práve, Dohode o uplatňovaní ustanovení Dohovoru Organizácie Spojených národov o ochrane a využívaní transzonálnych populácií rýb a populácií rýb migrujúcich na veľké vzdialenosti a Kódexe správania pre zodpovedný rybolov z roku 1995.Rozsah pôsobnostiDohoda sa vzťahuje na ryby, mäkkýše a kôrovce – okrem tých, ktoré nepatria k prisadnutým druhom definovaným v Dohovore OSN o morskom práve. Zmluvné strany sa dohodli, že nebudú vykonávať komerčné rybárske činnosti na šírom mori v strednej časti Severného ľadového oceánu počas počiatočného obdobia 16 rokov po nadobudnutí účinnosti tejto dohody. Toto obdobie sa môže každých päť rokov automaticky predĺžiť, pokiaľ proti tomu nenamieta ani jedna strana.Spoločný program vedeckého výskumu a monitorovania
Dohodou sa ustanoví spoločný program vedeckého výskumu a monitorovania s cieľom zlepšiť pochopenie ekosystémov strednej časti Severného ľadového oceánu, a najmä určiť, či v tejto oblasti môžu byť populácie rýb, ktoré by bolo možné udržateľným spôsobom loviť.
Ochranné a riadiace opatrenia
Zmluvné strany môžu vykonávanie komerčného rybolovu povoliť len plavidlám registrovaným v príslušnej krajine, ktoré dodržiavajú:medzinárodné uznávané ochranné a riadiace opatrenia pre udržateľné hospodárenie s populáciami rýb prijaté jednou alebo viacerými regionálnymi alebo subregionálnymi organizáciami pre riadenie rybárstva alebo v rámci pravidiel, alebo predbežné ochranné a riadiace opatrenia, ktoré môžu zmluvné strany stanoviť.Preskúmanie a ďalšie uplatňovaniePreskúmanie dohody a vedeckých informácií získaných v rámci spoločného programu sa vykoná najmenej raz za dva roky. Ochranné a riadiace opatrenia týkajúce sa prieskumného rybolovu v tejto oblasti sa stanovia do troch rokov od nadobudnutia účinnosti tejto dohody.
DÁTUM NADOBUDNUTIA ÚČINNOSTI
Dohoda nadobudne účinnosť, keď ju ratifikuje všetkých desať signatárskych krajín.
Rozhodnutie nadobudlo účinnosť 18. marca 2019.
HLAVNÉ DOKUMENTY
Dohoda o predchádzaní neregulovanému rybolovu na šírom mori v strednej časti Severného ľadového oceánu (Ú. v. EÚ L 73, 15.3.2019, s. 3 – 8)
Rozhodnutie Rady (EÚ) 2019/407 zo 4. marca 2019 o uzavretí Dohody o predchádzaní neregulovanému rybolovu na šírom mori v strednej časti Severného ľadového oceánu v mene Európskej únie (Ú. v. EÚ L 73, 15.3.2019, s. 1 – 2)
Posledná aktualizácia 14.08.2019